દીકરે બાપને આગળ બોલવા ન દીધા : ‘કિસાનસભાવાળા કહે છે તે હવે મને સમજાઈ ગયું. કોઈના નમતા જવામાં ક્યારેય કશું મળી શકતું નથી. વિષ્ણુભાઈ અને બીજા શિક્ષકો આગળ આપણે નમતા રહ્યાં ત્યારે એમણે આ હિંમત કરી ને? કેમ બાજુમાં જ વનમાળી શેઠની જમીન સામે નજર ન કરી શક્યા? વિષ્ણુભાઈને પગે લાગવા જવાનો હવે કોઈ અરથ નથી. ગાંધીના માણસ છે એમ જાણી આજ સુધી છેતરાઈને ઘણું પગે લાગ્યા, હવે તો લાત મારીને બતાવીશ કે અમે નમતા હતા તે બીકથી નહિ, તમને સારા માણસ જાણીને. હવે લાત મારવા માંડી છે, તમે એને લાયક છો માટે!’